***Solskinsbarnet*** (med undertittelen ***En av de mange***, svensk tittel: *En av de många*) er et svensk stumfilmdrama fra 1915 regissert av Victor Sjöström. Han skrev også manuset etter en idé av Sverre (eller Svend) Knudsen. I rollene ses blant annet Gunnar Tolnæs, Greta Almroth og August Warberg. Verken film eller manus er bevart. Filmen ble solgt til Danmark, Norge, Finland, Russland, Nederland, England, Tyskland, Østerrike, Balkanstatene og Sør-Afrika.

Fakta om filmen
---------------

Manuset ble kjøpt inn høsten 1913, men innspillingen fant – ifølge produksjonsjournalen 22. juni–8. juli – først sted sommeren 1914. Innendørsscenene ble filmet i AB Svenska Biografteaterns studio på Lidingö i Stockholm. Da filmen ble vist på kinoen *Röda kvarn* i Stockholm ble den akkompagnert av musikk framført av Röda Kvarns orkester med Adolf Baumert som arrangør og orkesterleder.

Handling
--------

Den foreldreløse og syke kontoristen Erik Wall mister jobben. I sin nød oppsøker han – på én av Stockholms fabrikker - arbeiderkvinnen Frida, som han tidligere har truffet. Frida tar seg av Erik, og de blir forelsket i hverandre. Hun gir ham sine sparepenger, slik at han kan kjøpe en ny dress og søke en god stilling. Erik får en slik stilling hos direktør Sahlberg, som er en venn av hans avdøde onkel. Sahlbergs datter, Ellen, var Eriks lekekamerat de de var barn. Hun forelsker seg i Erik, og fristelsen blir for stor: I valget mellom den fattige Frida og den rike Ellen velger han Ellen. Da viser det seg at Frida er gravid. Erik prøver å kjøpe seg fri fra sitt ansvar, men Frida sender stolt pengene i retur. Erik gifter seg med Ellen og blir deleier i hennes fars firma.

16 år senere er Erik en formuende ektemann. Han minnes Frida, som én gang var hans bindeledd mellom nød og lykke. Under et morgenritt steiler hesten og Erik mister lommeboken. Ei jente på 15 år finner den og skynder seg med å levere den tilbake. Det viser seg at jenta er det barnet som han fikk med Frida. Erik og Frida blir gjenforent og forsonet, for kjærligheten overvinner alt.

Rolleliste (i utvalg)
---------------------

* Gunnar Tolnæs – Erik Wall
* Greta Almroth – Clara, Erik Walls datter
* August Warberg – Sahlberg, direktør
* Lilly Jacobsson – Ellen, Sahlbergs datter
* Lili Bech – Frida Nilsson

Omtale
------

Signaturen *Colibri* i *Svenska Dagbladet* slo fast i en forhåndsnotis 1. februar 1915 at *«Svenska Biografteatern»* i den vanskelige filminnspillingskunsten i høy grad kan måle seg med utlandets beste kapasiteter på området» og at *Solskinsbarnet* var *«noe av det aller beste vi har sett dette firma prestere»*.

Signaturen *XX* i *Stockholmstidningen* fant filmen *«fin og sjelfull»* og at *«denne filmen kan man med ære sende på turné utenlands»*.

Referanser
----------

1. ↑  «Solskinsbarnet (En av de mange)». *Filmdatabasen*. Mediatilsynet. Besøkt 30. september 2020.
2. 1 2 3 4 5 6  «En av de många : Skådespel i 3 akter (1915)». *Svensk Filmdatabas*. Svenska Filminstitutet. Besøkt 30. september 2020.

Eksterne lenker
---------------

* (en) *Solskinsbarnet* på Internet Movie Database Rediger på Wikidata

* (no) *Solskinsbarnet* hos Filmfront Rediger på Wikidata

* (sv) *Solskinsbarnet* i Svensk Filmdatabas Rediger på Wikidata